NARIADENIE KOMISIE (ES) č. 179/2006
z 1. februára 2006,
ktorým sa zavádza systém dovozných povolení pre jablká dovážané z tretích krajín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou (1), a najmä na jeho článok 31 ods. 2,
keďže:
(1)
Producenti jabĺk v Spoločenstve sa nedávno ocitli v ťažkej situácii, ktorá je okrem iného dôsledkom značného nárastu dovozu jabĺk z istých tretích krajín južnej pologule.
(2)
Malo by sa preto zlepšiť monitorovanie dovozu jabĺk. Najlepším nástrojom na dosiahnutie tohto cieľa je mechanizmus založený na vydávaní dovozných povolení, pri ktorom je predpokladom udelenia dovozného povolenia záruka, prostredníctvom ktorej sa má zabezpečiť, že dovoz, pre ktorý bolo dovozné povolenie udelené, sa skutočne realizuje.
(3)
Malo by sa uplatňovať nariadenie Komisie (ES) č. 1291/2000 z 9. júna 2000, ktorým sa stanovujú podrobné pravidlá uplatňovania systému dovozných a vývozných licencií a certifikátov s vopred stanovenou sadzbou náhrady pre poľnohospodárske výrobky (2) a nariadenie Komisie (EHS) č. 2220/85 z 22. júla 1985, ktorým sa stanovujú spoločné podrobné pravidlá pre uplatňovanie záruk pre poľnohospodárske výrobky (3).
(4)
Riadiaci výboru pre čerstvé ovocie a zeleninu nedoručil svoje stanovisko v lehote stanovenej predsedom,
PRIJALA TOTO NARIADENIE:
Článok 1
1. Prepustenie jabĺk, ktoré spadajú pod kód KN 0808 10 80, do voľného obehu je podmienené predložením dovozného povolenia.
2. Nariadenie (ES) č. 1291/2000 sa uplatňuje na dovozné povolenia vydané v zmysle tohto nariadenia.
Článok 2
1. Dovozcovia môžu predložiť žiadosti o dovozné povolenie príslušným orgánom ktoréhokoľvek členského štátu.
V políčku 8 žiadosti o povolenie uvedú štát pôvodu a slovo „áno“ označia krížikom.
2. Dovozcovia zložia pri podaní žiadosti záruku v súlade s hlavou III nariadenia (EHS) č. 2220/85, ktorou sa zaručuje splnenie záväzku dovážať počas obdobia platnosti dovozného povolenia. Záruka je 15 EUR za tonu.
Ak sa dovoz neuskutočnil počas obdobia platnosti dovozného povolenia alebo ak sa uskutočnil len sčasti, prepadne okrem prípadov vis maior celá záruka alebo jej časť.
Článok 3
1. Dovozné povolenia sa vydávajú bezodkladne každému žiadateľovi bez ohľadu na ich sídlo v Spoločenstve.
V políčku 8 žiadosti o povolenie sa uvedie štát pôvodu a slovo „áno“ sa označí krížikom.
2. Platnosť dovozného povolenia je 3 mesiace.
Dovozné povolenia sa vzťahujú iba na dovoz pochádzajúci z oznámeného štátu.
Článok 4
Členské štáty oznámia Komisii každý týždeň v stredu do 12.00 hod. (bruselského času) množstvá jabĺk, rozdelené podľa tretích štátov pôvodu, pre ktoré boli v priebehu predchádzajúceho týždňa vydané dovozné povolenia.
Tieto množstvá sa oznamujú prostredníctvom elektronického systému stanoveného Komisiou.
Článok 5
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. februára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 1. februára 2006